সুপ্রিম কোর্টের সিঙ্গুর-রায়কে সামনে রেখে এবার নিউটাউনেও জমি ফেরতের দাবি উঠল। সোমবার নিউটাউনের প্রায় এক হাজার কৃষক হিডকো ভবনের সামনে বিক্ষোভ দেখান। স্থানীয় কংগ্রেসনেতা তথা প্রদেশ কংগ্রেসের এক সম্পাদক শেখ নিজামুদ্দিনের নেতৃত্বে ওই বিক্ষোভ হয়। কৃষকদের দাবি, ১৯৯৯ সাল থেকে নিউটাউন এলাকায় যত জমি অধিগ্রহণ করা হয়েছে, সে সবই কৃষকদের ইচ্ছার বিরুদ্ধে।
এদিন সকালে নিউটাউনের ২৩টি মৌজার প্রায় এক হাজার কৃষক হিডকো কর্তৃপক্ষের কাছে জমি ফেরতের দাবিতে আবেদনপত্রও জমা দেন। তাঁদের দাবি, যেসব জমিতে এখনও নির্মাণ হয়নি, সেইসব জমি অবিলম্বে সরকার ফিরিয়ে দিক। মোক্তারউদ্দিন মোল্লা নামে এক কৃষক জানিয়েছেন, ঘুনি মৌজাতে তাঁর প্রায় এক বিঘা জমি তৎকালীন বাম সরকার অধিগ্রহণ করেছিল। তাঁর অভিযোগ, ক্ষতিপূরণ হিসাবে যে টাকা পেয়েছিলেন তা ছিল বাজারদরের থেকে অনেকটাই কম। তাঁর দাবি, ‘‘মুখ্যমন্ত্রী মমতা বন্দ্যোপাধ্যায় ২০১০ সালে চিনার পার্কে এক সভায় বলেছিলেন, তিনি ক্ষমতায় এলে নিউটাউনের জমি ফেরত দেওয়ার ব্যবস্থা করবেন। এখন তো তিনি ক্ষমতায়। আমাদের আশা, তিনি আমাদের জমি ফেরত দেওয়ার ব্যবস্থা করবেন।’’
কৃষকদের দাবি, যেসব জমিতে ইতিমধ্যেই নির্মাণ হয়ে গিয়েছে, সেইসব বাড়ির বাজারমূল্য নির্ধারণ করে তার ভিত্তিতে ক্ষতিপূরণ দেওয়া হোক। সরকারের তরফে কোনও সাহায্য না মিললে ভবিষ্যতে আরও বড় আন্দোলনে যাওয়ারও হুমকি দিয়েছেন কৃষকেরা। ভোলানাথ কোলে নামে এক কৃষকের কথায়, ‘‘আমাদের কাছ থেকেও জোর করে জমি নিয়েছিল বাম সরকার। সিঙ্গুরে জমি ফেরত দিলে আমাদেরও দিতে হবে।’’
 




জমি ফেরতের দাবিতে আন্দোলনের মুখ জোটসঙ্গী কংগ্রেসের নেতা, অস্বস্তিতে সিপিএম

			একে তো বাম আমলে নিউটাউনে অধিগৃহীত জমি ফিরিয়ে দেওয়ার দাবি উঠল। তার উপর আবার কৃষকদের সেই আন্দোলনের নেতৃত্বে রয়েছেন জোটসঙ্গী কংগ্রেসেরই এক নেতা। ফলে যথেষ্টই ‘অস্বস্তি’তে 
			পড়েছে সিপিএম। 
			বাম আমলে নতুন উপনগরী গড়ে তোলার জন্য রাজারহাট এলাকায় জমি অধিগ্রহণ করে নিউটাউন তৈরির পরিকল্পনা নিয়েছিলেন তৎকালীন আবাসনমন্ত্রী গৌতম দেব। আবার তিনিই দলের অন্দরে কংগ্রেস এবং সিপিএমের জোটের জন্য সর্বপ্রথম সওয়াল করেছিলেন। সোমবার সেই জোটসঙ্গী কংগ্রেসেরই নেতা শেখ নিজামুদ্দিনের (যিনি প্রদেশ কংগ্রেসের এক সম্পাদক) নেতৃত্বে কৃষকেরা বিক্ষোভ দেখালেন হিডকো ভবনের সামনে।
			এদিন নিজামুদ্দিন বলেন, ‘‘বাম সরকার জোর করে কৃষকদের থেকে জমি নিয়েছিল। সিঙ্গুরে যে প্রক্রিয়ায় জমি অধিগ্রহণ করা হয়েছিল, এখানেও তা-ই হয়েছে। তাই জমি ফেরত পাওয়াটা কৃষকদের অধিকার।’’ কৃষকদের বিক্ষোভে নেতৃত্ব দিলেও তিনি নিজে অবশ্য কৃষক নন। সে প্রসঙ্গে তাঁর সাফাই, ‘‘আমি কৃষকদের ন্যায্য দাবির সমর্থনে এসেছি।’’
			সিপিএমের জোটসঙ্গী হওয়া সত্ত্বেও কেন জমি ফেরতের দাবিতে বিক্ষোভে সামিল হলেন? নিজামুদ্দিনের জবাব, ‘‘সিপিএম অন্যায়ভাবে জমি নিয়েছিল। নিউটাউনে বাম সরকারের জমি অধিগ্রহণের সিদ্ধান্ত ভুল ছিল। এই আন্দোলনের সঙ্গে রাজনীতির কোনও সম্পর্ক নেই। ভুলটা ভুলই।’’
			এ প্রসঙ্গে কথা বলার চেষ্টা করা হলেও প্রাক্তন আবাসনমন্ত্রী গৌতমের সঙ্গে যোগাযোগের করা যায়নি। তাঁর পরিবার সূত্রের খবর, তিনি এখন দলের কেন্দ্রীয় কমিটির বৈঠকের জন্য
			দিল্লিতে রয়েছেন।